**Uunga siunnersuut:**

**Peqqinnissaqarfiup Tulleriissaarinermi Ataatsimiititaliaa pillugu Namminersorlutik Oqartussat nalunaarutaat**

Peqqinnissaqarfiup sullissineri il.il. pillugit Inatsisartut peqqussutaat nr. 15, 6. november 1997-imeersumi § 22, imm. 3 naapertorlugu aalajangersarneqarpoq:

**§ 1** Sinaakkusiussat Naalakkersuisunit aalajangersarneqartut iluanni Tulleriissaarinermi Ataatsimiititaliap makku suliassarai:

1) Naalakkersuinikkut aalajangikkat eqqarsaatigalugit napparsimasunik katsorsaanermi tulleriissaarinissaq salliutinneqassasoq.

2) Kalaallit Nunaanni taassumalu avataani katsorsaaneq matumani ilanngullugit paasiniaaneq, qulaajaaneq, nappaatip ajornerulernissaanik pitsaaliuineq, piginnaanngorsaaqqiineq aamma sungiusaqqinneq, pissusiusunut tunngaviussuunngitsut tulleriissaarisarnermi tunngavigisat akuersissutigineri.

3) Aalajangersimasumik katsorsaaneq matumani ilanngullugit paasiniaaneq, qulaajaaneq, nappaatip ajornerulernissaanik pitsaaliuineq, piginnaanngorsaaqqiineq aamma sungiusaqqinneq, peqqinnissaqarfimmi nalinginnaasumik neqeroorutigineqarsinnaasut pillugit aalajangiineq.

4) Katsorsaaneq pillugu pissusiusunik tunngaveqarluni suliassat aalajangersimasut matumani ilanngullugit paasiniaanerit, qulaajaanerit, nappaatip ajornerulernissaanik pitsaaliuinerit, piginnaanngorsaaqqiinerit aamma sungiusaqqinnerit suliarineri.

5) Kalaallit Nunaata avataani katsorsaanernut atuinerit malittarineri.

**§ 2.**  Tulleriissaarisarnermut ataatsimiititaliaq ukuninnga taasisinnaasunik ilaasortaqarpoq:

1) Pisortaq, nakorsat qullersaat aamma peqqissaasut qullersaat.

2) Nakorsaanerit pisortat. Pisinnaanngittoqartillugu suliassaqarfimmit tassannga peqqissaasuuneq pisortaq tamakkiisumik taasisinnaalluni ilanngutissaaq.

3) Nunap immikkoortuini nakorsaanerit pisortat. Pisinnaanngittoqartillugu nunap immikkoortuanit tassannga nunap immikkoortuanut peqqissaasuuneq pisortaq tamakkiisumik taasisinnaalluni ilanngutissaaq.

*Imm. 2.* Aammattaaq ilaasortat taaseqataasinnaanngitsut ukua Tulleriissaarisarnermut ataatsimiititaliami peqataasarput:

1) Peqqinnissaqarfimmi Aningasaqarnermut & Pisiortornermut Atorfillit pisortaat,

2) Peqqissutsimut Naalakkersuisoqarfimmiit aallartitaq ataaseq

3) nakorsat immikkut ilisimasallit ingerlatsinermut akisussaaffimmut attuumassutillit,

4) kigutit nakorsaannut pisortaq, tamanna naleqquppat aamma

5) nunap nakorsaasiortua, tamanna naleqquppat.

*Imm. 3.* Ataatsimiititaliap ataatsimiinnerini peqataasussamik suliamik ilisimasalimmik ikiuuttussamik Tulleriissaarisarnermut ataatsimiititaliap siulittaasua aggersaasinnaavoq. Inuk taanna taaseqataasinnaanngilaq.

**§ 3**Nakorsat qullersaat Tulleriissaarisarnermut ataatsimiititaliami siulittaasuuvoq.

*Imm. 2.* Pisortaq Tulleriissaarisarnermut ataatsimiititaliami siulittaasumut tulliuvoq.

*Imm. 3.* Siulittaasup peqannginnerani taassuma pisinnaatitaaffii pisussaatitaaffiilu siulittaasup tullianit isumagineqartassapput.

**§ 4.** Tulleriissaarisarnermut ataatsimiititaliaq nalinginnaasumik amerlanerussuteqarnikkut aalajangiisarpoq. Taasinermi amerlaqatigiittoqarneratigut siulittaasup taasinera aalajangiisuussaaq.

*Imm. 2.* Tulleriissaarisarnermut ataatsimiititaliaq aalajangiisinnaassuseqarpoq siulittaasoq imaluunniit siulittaasup tullia aamma Tulleriissaarisarnermut ataatsimiititaliamut ilaasortaasut taasisinnaasut ikinnerpaamik sinnerisa affaat ataatsimeeqataatillugit.

**§ 5.** Pisariaqartitsisoqarnera naapertorlugu Tulleriissaarisarnermut ataatsimiititaliaq ataatsimiittassaaq, taamaattorli pissusiusunik tunngaveqarluni suliassat aalajangersimasuussariaqarput tak. § 1, nr. 4, pissutsit naapertorlugit sapinngisamik tuaviortumik suliarineqartassapput.

*Imm. 2.* Tulleriissaarisarnermut ataatsimiititaliaq ataatsimiinnerit ingerlanneqartarnissaanut suleriaasissamik suliaqassaaq. Suleriaasissaq Peqqissutsimut Naalakkersuisoqarfimmit akuersissutigineqassaaq.

*Imm. 3.* Peqqinnissaqarfimmut Aqutsisoqarfik allattoqarfittut ikiuunnissamut tulleriissaarisarnermut ataatsimiititaliamut atugassiissaaq.

*Imm. 4.* Tulleriissaarisarnermut ataatsimiititaliap ataatsimiinneri tamanut ammasuunngillat.

*Imm. 5.* Aggersaanernut, imaqarnilianut, aalajangiinernut, kiisalu atortussanut attuumassuteqartunut atatillugu inunnut paasissutissani mianernartuni kinaassusii isertuunneqartassapput.

*Imm. 6.* Tulleriissaarisarnermut ataatsimiititaliap ataatsimiinnerinut peqataasut peqqinnissaqarfimmi sulisunut akuerisaasunut nipangiussisussaassutsimut atuuttup assinganik piumasaqarfigineqarput.

**§ 6.**  Tulleriissaarisarnermut ataatsimiititaliap ataatsimeereernerini imaqarniliortoqartassaaq. Imaqarniliaq tulleriissaarisarnermut ataatsimiititaliami ilaasortanut, Peqqissutsimut Naalakkersuisoqarfimmut, Nunatta Nakorsaaneqarfianut aamma Nunatta Nakorsaataasivianut kingusinnerpaamik ataatsimiinnermit ullut suliffiusut 14-t kingorna nassiunneqartassaaq.

*Imm. 2.* Suliani aalajangersimasuni aalajangiinerni nalinginnaasumik tunngavigineqartuni aalajangiinermut tunngaviusoq oqaatigineqarluni imaqarniliami allanneqassaaq.

**§ 7.** Pissusiusunik tunngaveqarluni suliassani aalajangersimasuni Tulleriissaarisarnermut ataatsimiititaliap aalajangigaani nakorsaq attuumassuteqartoq napparsimasup taassumalu ingerlaqqinneranut nalunaaruteqarnissamut isumaginnittoq allakkatigut nalunaarfigineqassaaq.

*Imm. 2.* Suliassani aalajangersimasuni inunnut ataasiakkaanut tunngasuni Tulleriissaarinermut ataatsimiititaliap aalajangiineri allaffissornikkut oqartussaasunut allanut ingerlateqqinneqarsinnaanngillat.

**§ 8.** Suliassami Tulleriissaarisarnermut ataatsimiititaliap imaluunniit tamatumannga piginnaatitaasup aalajangiivigisimasaani paasissutissat nutaat pingaaruteqartullu saqqummerpata suliaq nutaamik suliareqqinneqassaaq.

**§ 9.** Tulleriissaarisarnermut ataatsimiititaliaq ukiumoortumik Peqqissutsimut Naalakkersuisoqarfimmut nalunaarusiortassaaq.

*Imm. 2.* Tulleriissaarisarnermut ataatsimiititaliap ukiumi kingullermi suliai pillugit nassuiaammik imaqartussamik, kingusinnerpaamik aprilip aallaqqaataanut nalunaarusiortoqareertassaaq.

**§ 10.** Nalunaarut ulloq xx. xxx 2022. atuutilerpoq.

*Imm. 2* Peqatigitillugu Peqqinnissaqarfiup Tulleriissaarisarnermut ataatsimiititaliaa pillugu Namminersornerullutik Oqartussat nalunaarutaat nr. 31, 1. december 2006-imeersoq atorunnaarsinneqarpoq.

*Namminersorlutik Oqartussat, ulloq xx. xxx. 2022*

**Mimi Karlsen**

Peqqinnissamut Naalakkersuisoq

/ Nike Berthelsen